BAFSเขย่งเป้ารายได้ปี’54
บริการเชื้อเพลิงการบินกรุงเทพ ลั่นปรับเพิ่มเป้าหมายรายได้ ยันกำไรดี จ่ายเงินปันผลมากกว่าปีก่อน
24 เม.ย. 2554

บริการเชื้อเพลิงการบินกรุงเทพ ลั่นปรับเพิ่มเป้าหมายรายได้ ยันกำไรดี จ่ายเงินปันผลมากกว่าปีก่อน 
ม.ร.ว.ศุภดิศ ดิศกุล กรรมการผู้จัดการ บริษัท บริการเชื้อเพลิงการบินกรุงเทพ (BAFS) เปิดเผยว่า บริษัทจะปรับเพิ่มเป้าหมายรายได้ในปีนี้ เป็นเติบโต 9-10% จากเดิมคาดว่าจะขยายตัว 5% จากปีก่อนที่มีรายได้ 2,200 ล้านบาท ทำให้ผลประกอบการดีขึ้นและสามารถจ่ายเงินปันผลได้มากกว่างวดปี 2553 ที่จ่ายไปในอัตรา 0.54 บาทต่อหุ้นอย่างแน่นอน



ม.ร.ว.ศุภดิศ
สาเหตุที่มั่นใจว่ารายได้จะดีกว่าที่คาดการณ์ เนื่องจากการให้บริการเติมน้ำมันเพิ่มขึ้นจากจำนวนเที่ยวบินที่ผ่านมาสูงขึ้น โดยเฉพาะในเดือน เม.ย. เติบโตสูงถึง 15% จึงทำให้บริษัทมีแผนจะปรับเป้าเพิ่มในส่วนการเติมปริมาณน้ำมันปีนี้เป็น 8.5% จากเดิมคาดโต 2% จากปีก่อนมีปริมาณเติมน้ำมัน 4,311 ล้านลิตร
นอกจากนี้ บริษัทยังได้ปรับโครงสร้างหนี้ได้สำเร็จ ทำให้กระแสเงินสดมีทิศทางดีขึ้น หลังจากขยายเวลาชำระหนี้ออกไป
“ตอนนี้มีความเป็นไปได้สูงที่รายได้ในปีนี้เพิ่มขึ้นค่อนข้างอย่างมีนัย เพราะปริมาณเติมน้ำมันสูงขึ้น น่าจะเกิดจากภาวะเศรษฐกิจที่ฟื้นตัว และในเดือน เม.ย.ที่เติบโต เนื่องจากอยู่ในช่วงท่องเที่ยว ปัจจัยของบริษัทเกิดจากภายนอกมากกว่าภายใน เช่น การเมือง ภัยธรรมชาติ ซึ่งที่ผ่านมาเราก็พยายามประคองและดูแลผลประโยชน์ของผู้ถือหุ้นมาโดยตลอด และพยายามเพิ่มกระแสเงินสดให้มากขึ้น โดยการลงทุนใหม่ๆ” ม.ร.ว.ศุภดิศ กล่าว 
สำหรับแผนการลงทุนนั้น คาดว่าในไตรมาส 2 ที่ปรึกษาการเงินของบริษัทจะสรุปแผนการลงทุนและแผนการใช้เงินมาเสนอต่อคณะกรรมการบริษัท โดยจะลงทุนในธุรกิจที่เกี่ยวเนื่อง แต่ไม่ได้เป็นโครงการขนาดใหญ่ ซึ่งเม็ดเงินลงทุนคงจะมาจากการกู้เงินและกระแสเงินสดของบริษัท ขณะนี้บริษัทมีสัดส่วนหนี้สินต่อทุน (D/E) ที่ 0.8 เท่า ถือว่าอยู่ในระดับต่ำและมีความสามารถกู้เพิ่มเติมได้ด้านปัญหาภัยพิบัติที่ญี่ปุ่น ม.ร.ว.ศุภดิศ กล่าวว่า ไม่ส่งผลกระทบบริษัท เพราะไม่มีเที่ยวบินยกเลิกไปญี่ปุ่น หรือจากญี่ปุ่นมาไทย อย่างไรก็ตาม หากประเมินสถานการณ์เลวร้ายสุดที่ไม่มีเที่ยวบินไปญี่ปุ่นจะกระทบเพียง 1.5% ของรายได้ เพราะเป็นเที่ยวบินระยะสั้นและเติมน้ำมันไม่มาก 
ขณะที่งบลงทุนในปีนี้เบื้องต้นตั้งไว้ 61 ล้านบาท ใช้สำหรับลงทุนหัวปั๊มเติมน้ำมันในสนามบิน และการซ่อมแซมปรับปรุงคุณภาพรถเติมน้ำมัน ส่วนแผนอนาคตที่จะสร้างคลังน้ำมันในสนามบินสุวรรณภูมิยังคงเป้าหมายที่จะลงทุนการก่อสร้างในปี 2555-2556 งบลงทุน 350 ล้านบาท และวางท่อจ่ายน้ำมัน 700 ล้านบาท ซึ่งตามแผนจะทยอยดำเนินการในปี 2554-2556